b'\n_START_ARTICLE_\nSevanavank\n_START_PARAGRAPH_\nSevanavank (armensko \xd5\x8d\xd6\x87\xd5\xa1\xd5\xb6\xd5\xa1\xd5\xbe\xd5\xa1\xd5\xb6\xd6\x84 ali \xd5\x8d\xd5\xa5\xd5\xbe\xd5\xa1\xd5\xb6\xd5\xa1\xd5\xbe\xd5\xa1\xd5\xb6\xd6\x84, kar pomeni sevanski samostan) je samostan v armenski provinci Gegharkunik, v neposredni bli\xc5\xbeini mesta Sevan na severozahodni obali jezera Sevan._NEWLINE_Po napisu na eni od cerkva sode\xc4\x8d je samostan leta 874, torej ravno v \xc4\x8dasu, ko se je Armenija izvijala izpod arabske nadvlade, ustanovila princesa Miriam, h\xc4\x8di A\xc5\xa1ota I., ki je deset let zatem postal kralj._NEWLINE_Samostan je bil strogega tipa in je slu\xc5\xbeil spreobra\xc4\x8danju menihov iz E\xc4\x8dmiadzina, ki so se pregre\xc5\xa1ili. Leta 1830 ga je obiskal francoski raziskovalec Jean-Marie Chopin in poro\xc4\x8dal o strogem re\xc5\xbeimu brez mesa, vina, mladine in \xc5\xbeensk. Znan je tudi zapisek nekega drugega popotnika iz leta 1850, po katerem sode\xc4\x8d so takrat \xc5\xa1e kar po starem ro\xc4\x8dno prepisovali rokopise._NEWLINE_Danes sta ohranjeni dve cerkvi: cerkev sv. apostolov (Sourb Arakeloc) in cerkev Matere bo\xc5\xbeje (Sourb Astvacacin). Obe imata obliko kri\xc5\xbea in osemkotno kupolo. Videti je mogo\xc4\x8de \xc5\xa1e ru\xc5\xa1evine predprostora (gavita), katerega streho je podpiralo \xc5\xa1est lesenih stebrov. Nekaj ostankov tega gavita je danes razstavljenih v erevanskem zgodovinskem muzeju._NEWLINE_Po posegih na jezeru Sevan od \xc4\x8dasa Stalina dalje se je jezerska gladina v primerjavi s prvotno zni\xc5\xbeala za pribli\xc5\xbeno 20 m in iz otoka, kjer je bil samostan postavljen, je tako nastal polotok. Ob ju\xc5\xbeni obali tega polotoka je nastala zgradba drustva pisateljev, na vzhodni obali se nahaja rezidenca predsednika republike, ob severni obali pa je nastal novej\xc5\xa1i del tega \xc5\xa1e vedno aktivnega samostana._NEWLINE_Zaradi bolj\xc5\xa1e dostopnosti, do katere je pripeljal nastanek polotoka, razvitega kopali\xc5\xa1kega turizma ob jezeru in dobrih cestnih (\xc5\xa1tiripasovnica) ter \xc5\xbeelezni\xc5\xa1kih povezav z Erevanom je Sevanavank postal ena najbolj obiskanih znamenitosti v Armeniji, kljub temu, da ga po umetni\xc5\xa1ki vrednosti preka\xc5\xa1a marsikateri samostan.'